Reën kan kans op beurtkrag verhoogArgieffoto (Pixabay) Eskom het Donderdag gesê dit is onwaarskynlik dat beurtkrag gedurende die vakansietydperk toegepas sal moet word, maar swaar reënval kan wel ŉ impak op dié maatskappy se opwekkingsvermoë hê. Geen beurtkrag is vir die afgelope vier dae toegepas nie en Suid-Afrikaners hou duim vas dat hul Kersboomliggies dwarsdeur die feesseisoen sal bly flikker. Eskom sê hy verwag dat beurtkrag nie gedurende dié tydperk nodig sal wees nie aangesien die sluiting van talle sakeondernemings en fabrieke na verwagting tot gevolg sal hê dat kragverbruik sal afneem. “Swaar reënval van Desember tot Maart kan wel die hantering van steenkool en die voer van die stoomketels beïnvloed wat potensieel ŉ impak op kragopwekking kan hê. Hoewel ons nie voorsien dat beurtkrag toegepas sal word nie, waarsku ons verbruikers dat die kragstelsel steeds kwesbaar is en enige verandering kan die waarskynlikheid van beurtkrag verhoog,” sê Eskom in ŉ verklaring. Die kragreus sê verder hy gaan voort met die implementering van sy kort- tot mediumtermyn nege‑punt-herstelprogram wat ten doel het om steenkoolvoorraadvlakke en kragstasie-uitsette te verbeter. “Gedurende Desember sal Eskom sy instandhoudingsbedrywighede verskerp in ŉ poging om opwekkingskapasiteit te verbeter voordat sakeondernemings weer in die nuwe jaar heropen.” Eskom sê vordering word reeds gemaak om die steenkooltekort op te los. Altesaam 35 nuwe steenkoolkontrakte is tussen Januarie en 9 Desember vanjaar gesluit om altesaam 94 miljoen ton steenkool aan te koop. Verbruikers is ook ingelig dat hoewel beurtkrag nie noodwendig toegepas sal word nie, kragonderbrekings wel kan voorkom weens tegniese foute op die verspreidingsnetwerk. Sodanige foute moet by die betrokke kragvoorsiener, hetsy Eskom of die munisipaliteit, aangemeld word.